Pal tribunâl pai contenziôs aministratîfs di Uviéu / Oviedo i funzionaris de aministrazion autonome des Asturiis no àn il dirit di doprâ la lenghe asturiane intes lôr comunicazions internis. La sentence e à lassadis scaturidis dutis lis realtâts associativis impegnadis pe promozion di cheste lenghe, massime par vie che juste cualchi timp prime il tribunâl costituzionâl spagnûl al veve ricognossût il dirit dai asturians a indreçâsi aes autoritâts autonomichis inte lôr lenghe proprie. Il câs al jere nassût dal ricors fat indenant di un avocat asturian che si veve viodût a dineâ un permès di lavôr par vie che al jere scrit par asturian. Il tribunâl di Uviéu al à justificât la sô sentence cul fat che la leç e garantirès in maniere esplicite dome ai citadins di doprâ la lôr lenghe intai rapuarts cu la aministrazion autonome, ma no ai funzionaris che a àn a ce fâ cul public e che il tribunâl costituzionâl nol à frontât cheste cuestion. La uniche maniere par garantî ad in plen i dirits linguistics – e comente la Academie pe lenghe asturiane – e je chê di cambiâ il statût di autonomie par ricognossi al asturian il status di couficialitât adun cul castilian.
Font: Nationalia, 26/03/10
fur_Latn fra_Latn